Iman

Iman Mohamed Abdulmajid (somaali keeles "Iimaan Maxamed Cabdulmajiid", sünninimega Zara Mohamed Abdulmajid; sündinud 25. juulil 1955), kunstnikunimega Iman, on Somaalia-Ameerika modell ja näitleja. 
Ta on olnud selliste disainerite nagu Gianni Versace, Thierry Mugler, Calvin Klein, Donna Karan ja Yves Saint Laurent muusa-modell. Ta on tuntud filantroop. Ta oli abielus rokkmuusik David Bowie'ga (1992–2016).
Lapsepõlv.
Iman sündis Somaalia pealinnas Muqdishos ja kasvas moslemina. Ta vanaisa uskus, et mehelik nimi aitab tal edukaks saada, ja seetõttu nimetati ta hiljem vanaisa tungival soovil ümber Imaniks, mis tähendab araabia keeles usku. Imani vanemad on Mariam ja Mohamed Abdulmajid. Ta diplomaadist isa oli Somaalia suursaadik Saudi Araabias ja ema oli günekoloog. Tal on kaks venda ja kaks õde. Ta sündis oma suguvõsas esimese tüdrukuna peale kuut põlvkonda poegi.
Iman elas oma kujunemisaastatel vanavanemate juures. Nelja-aastaselt pandi ta erakooli Egiptuses, kus ta veetis suurema osa lapsepõlvest ja noorukieast. Pärast Somaalia poliitilisi rahutusi kolis Imani isa perega tagasi Somaaliasse. Tema käsul kolis Iman õdede-vendade ja emaga Keeniasse ning hiljem tuli isa noorema õega järele. Iman õppis lühiajaliselt politoloogiat Nairobi Ülikoolis 1975. aastal.
Töö ja looming.
Modellindus.
Ülikoolis õppimise ajal leidis ameerika fotograaf Peter Beard Imani ja viis ta Ameerikasse modelliks. Ta esimene modellitöö oli 1976. aastal ajakirjale Vogue. Peagi kehtestas ta end supemodellina maailma mainekaimade ajakirjade kaantel.
Iman sai moemaailmas kiirelt edukaks oma pika kaela, saleda figuuri, peente näojoonte ja vaskse nahatooniga. Ta ise leiab, et näeb välja nagu tüüpiline somaallane. Temast sai muusa paljudele väljapaistvatele disaineritele, sealhulgas Halston, Gianni Versace, Calvin Klein, Issey Miyake ja Donna Karan. Yves Saint-Laurent’ pidas teda oma lemmikmodelliks ja unistuste naiseks. Iman on töötanud fotograafidega nagu Helmut Newton, Richard Avedon, Irving Penn ja Annie Leibovitz.
Iman hindab mitmete disainerite abil saadud enesekindlust, et läbi lüüa ajastul, mil individuaalsust väärtustati ja modell-muusad olid lahutamatu osa loomingulisest protsessist. Teda esindab modelliagentuur TESS Management Londonis.
Ettevõtlus.
Iman Cosmetics.
Pärast peaaegu 20 aastat modellindust asutas Iman 1994. aastal oma kosmeetikafirma, keskendudes raskesti leitavatele toonidele. Aastaid segas ta kokku endale sobivat meiki, mida meigikunstnikud saaks ta peal kasutada ja tugines sellele kogemusele toodete valmistamise protsessis ja oli ettevõtte reklaamnäoks. Iman Cosmetics oli 25 miljoni dollariline ettevõte 2010. aastaks. Ettevõte keskendub jumestuskreemidele, mis on saadaval nelja erineva koostisega 14 toonis ja kuulub enimmüüdavate jumestuskreemikaubamärkide sekka poeketi Walgreens veebilehel.
2012. aasta alguses võttis Iman oma kosmeetikasarja brändi esindajateks Somaalia disainerid Ayaan ja Idyl Mohallimi, moeettevõtte Mataano asutajad. 2021. aasta lõpus ilmus Imani signatuurlõhn Love Memoir. Merevaigu tooni pudel on kummardus päikeseloojangutele, mida ta abikaasaga nautis. Pudel kujutab kahte kivi, mis pannakse üksteise peale, et juhatada inimesi. Iman tegi seda nende ühise kodu ümber, sest see on seotud ka leinast väljumisega.
Global Chic.
Televõrgu Home Shopping Network (HSN) tegevjuht tegi 2007. aastal Imanile ettepaneku luua oma rõivakollektsioon. Imani esimene kollektsioon, mis oli inspireeritud lapsepõlvest Egiptuses ja modellitööst Halstoniga, koosnes üks suurus sobib kõigile tikanditega kaftanitest. Kollektsioon kannab nime Global Chic.
Näitlejana telesarjades.
Iman mängis kahte rolli telesarjas "Miami Vice" Dakotah jaos “Back in the World” (1985) ja Lois Blyth jaos “Love at First Sight” (1988). Ta mängis külalisnäitlejana Mrs. Montgomeryt komöödiasarjas “The Cosby Show” (1985) ja Marie Babineaux’d krimisarjas “In the Heat of the Night”.
Iman oli kaks aastat moesarja “Project Runway Canada” saatejuht. Iman oli 2010. aastal sarja “The Fashion Show” teise hooaja saatejuhiks.
Näitlejana filmides.
Imani esimene tähtis roll oli 1979. aastal briti filmis “The Human Factor” ja väike roll 1985. aastal Oscari võitnud filmis “Out of Africa”. 1987. aasta põnevikus “No Way Out” mängis ta rolli Nina Beka ja sama aasta komöödias “Surrender” rolli Hedy.
1991. aastal näitles ta mitmes Hollywoodi filmis, sealhulgas “Lies of the Twins”, “”, “The Linguini Incident”. Tal oli väiksem roll komöödias “House Party 2” ja 1994. aastal filmis “Exit to Eden”.
Videomängud.
Iman ja ta abikaasa David Bowie kehastasid karaktereid 1999. aasta arvutimängus . Imani karakter on üks Omikroni elanikest, kellena mängija saab taaskehastuda.
Filantroopia.
2019. aasta septembrist on Iman humanitaarabiorganisatsiooni CARE esimene ülemaailmne eestvõitleja. Ta toetab CARE missiooni võidelda ülemaailmse vaesusega ja inimestele väärika ning turvalise elu andmisega. Ta on organisatsiooni Keep a Child Alive kampaania eestkõneleja ja teeb koostööd organisatsiooniga Children's Defense Fund. Ta on Save the Children esindaja ja tõstnud teadlikkust nende teenustest Ida-Aafrika piirkonnas. Iman teeb koostööd organisatsiooniga Enough Project, et lõpetada konfliktimineraalide ülemaailmne kaubandus. Tal oli oluline roll avalikus kampaanias vereteemantide vastu, sest eetikakonflikt katkestas ta koostöö teemantide konglomeraadiga De Beers.
Tunnustus.
Filantroopia ja pika modellikarjääri jooksul on Iman pälvinud palju auhindu. 7. juunil 2010 pälvis ta Ameerika moedisainerite nõukogult (Council of Fashion Designers of America, CFDA) elutööauhinna Fashion Icon, mis on mõeldud isikule, kelle signatuurstiil on moodi tugevalt mõjutanud. Iman valis auhinda üle andma oma sõbra, näitleja ja endise modelli Isabella Rossellini. Ta kandis Giambattista Valli disainitud kleiti, kummalgi käel nelja hiiglaslikku teemantkäevõru ja tänas oma vanemaid, et nad andsid talle pikema kaela kui ühelgi teisel tüdrukul maailmas.
Isiklikku.
Iman on moslem ja usk on teda aidanud karmidel aegadel. Ta valdab vabalt viit keelt: somaali, araabia, itaalia, prantsuse ja inglise. Kahekümnendates omandas ta Ameerika kodakondsuse.
Iman abiellus 18-aastaselt Hassaniga, noore Somaalia ettevõtja ja Hiltoni hotellijuhiga. Abielu lõppes mõni aasta hiljem, kui ta kolis USA-sse modellitööd tegema. 1977. aastal käis Iman väljas USA näitleja Warren Beattyga. Hiljem samal aastal kihlus ta Ameerika korvpalluri Spencer Haywoodiga ja nad abiellusid varsti pärast seda. Nende tütar Zulekha Haywood sündis 1978. aastal. Paar lahutas veebruaris 1987.
1990. aastal kohtus Iman Los Angeleses sõbra korraldatud pimekohtingul inglise muusiku David Bowiega. Juuksurist sõber Teddy Antolin kutsus Imani peole ja kui ta restorani jõudis, oli seal ainult neli kohalolijat: Antolin, Antolini poiss-sõber, Iman ja Bowie. Bowie lubas ta pärast koju sõidutada, kuid Iman keeldus. Bowie kutsus ta järgmisel päeval teed jooma ja Iman sai teada, et Bowie ei joo teed. Nad läksid kohvikusse. Bowie nimetas tema järgi oma 1991. aasta instrumentaalpala "Abdulmajid", mille Philip Glass hiljem sümfooniaks muutis.
24. aprillil 1992 abiellus Iman Šveitsis Lausanne'is eratseremoonial David Bowiega. Pulmad peeti Itaalias Firenzes 6. juunil. Nende tütar Alexandria Zahra Jones sündis 15. augustil 2000 New Yorgis. Iman on kasuema Bowie eelmisest abielust pojale Duncan Jonesile. Mõlemad lapsed kannavad Bowie seaduslikku perekonnanime. Iman ja ta perekond elasid peamiselt Manhattanil ja Londonis. Kui Bowie suri 10. jaanuaril 2016, kirjutas ta austusavalduseks, et „võitlus on tõeline, samuti Jumal“.